
SISTE SJANSE


 

Me sit i buskane i nærleiken av huset til Ole og ventar på han. Han har gjort noko eg ikkje kan tilgje, og i dag skal han betala for det. Me har god tid. Eg har planlagt det nøye. Sjølv om det berre er ein dag sidan han gjorde det han gjorde, har eg tenkt på det kvart minutt. Fyrst blei eg berre rasande og fekk vondt i magen. Så kom eg med eitt på kva eg skulle gjera, og heile smerta smelta bort og forvandla seg til ein søt drikk. Noko eg naut. Eg kallar det hemn. Å hemna seg på ein som snakkar drit om deg og mor di, smakar godt.

Eg veit at mor mi ikkje er perfekt. Men ho er den einaste familien eg har. Og ho er den einaste som støttar meg uansett kor mykje drit eg finn på.

Ole stod i lag med nokre jenter frå trinnet på senteret, peika på meg og sa: «Hei, August! Smekken din er open.»

Eg nekta å sjå ned. Tenkte at eg ikkje var så dum at eg let meg lura.

Så peika dei og lo. Jentene. Inni meg kjende eg at noko rasa, og eg blei med eitt usikker på om eg hadde knept igjen eller ikkje etter å ha vore på doen i kafeen.

Ole lo. Han lo som ein gris.

Eg høyrde Sven og Ilja koma til bak meg og seia: «August, kom!»

Dei prøvde å leia meg bort. På vegen ut spurde dei meg om eg ikkje ville kneppa igjen.

«Nei», svarte eg. «For då får Ole rett!»

Og det var då Ole ropte det eg ikkje kunne tilgje: «Der går mammas vesle løpegut! Skal du heim og baka hasjkaker no?»

Alle lo. Dei lo, og eg skjøna ikkje korleis dei hadde klart å finna ut av hemmelegheita til mor. Det som ingen måtte veta. Det som for all del måtte haldast skjult, for elles ville barnevernet ta meg, og eg kunne mista ho for alltid.

Me gøymer oss i buskane Ole går forbi kvar dag på veg heim frå sommarjobben han har fått på senteret. Sven har teke med eit stålrøyr han fann i farens garasje. Ilja har med dei store kinaputtane han har kjøpt i Litauen tidlegare i sommar. Det er varmt og klamt i busken, det luktar jord. Eg kviskrar til Ilja at han skal legga ein av kinaputtane i den eine enden av røyret. Etter han har gjort det, seier eg til Sven at han skal hella småstein i den andre enden. «Set deg no til rette», seier eg til Sven. «Og ha røyret over skuldra som ein bazooka.»

Sven gjer som eg seier. Han gjer alltid det.

Den ytste beten av kinaputten, den med lunta, stikk litt ut, og eg teipar enden fast, så han ikkje skal skli ut. Ilja ligg bak meg og held seg for øyra. Eg står klar med lighteren. For no er det berre å venta på det vesle trynet til Ole. Så får me sjå kven som må springa diltande heim til mammaa si i dag.

Tippar mor hans er heilt vanleg, tippar ho er snill og grei, tippar ho har ein godt betalt jobb og aldri hamnar i trøbbel. Faen ta han for å ha det så enkelt.

Etter ei stund høyrer me nokon som kjem gåande nedover vegen.

Eg tenner lighteren og gler meg alt til å sjå ansiktet til Ole akkurat i det han blir treft av småsteinane. Dette kjem han til å angra på resten av livet, tenker eg.

«Sikt skikkeleg», kviskrar eg til Sven. «Elles er det deg me skyt neste gong.»

«Der kjem han», høyrer eg Ilja seia.

«Rop på han, sei at han skal koma hit», svarar eg.

Ilja går ut av buskane, og eg høyrer han ropa på Ole.

«Kom, Ole! Kom og sjå, me har funne noko rart her i buskane!»

«Kva er det?» høyrer eg stemma til Ole seia, og eg ser at han kjem nærmare.

«Eit merkeleg dyr», seier Ilja, og eg elskar han for det. For då Ole seier: «Kva slags dyr?», tenner eg lunta og seier samstundes: «Deg vel!»

Og så, medan han framleis er i villreie om kva som skjer, stirar eg berre rett mot ansiktet hans i det Sven finjusterer siktet.

Boom!


 

Eg sit på rommet og les ei bok om dei store erobrarane i verdshistoria: Aleksander den store, Djengis Khan, Ivan den grufulle, og min favoritt: keisar Augustus. Eg likar han fordi han har same namn som meg, men også fordi han var den største og mektigaste keisaren nokosinne. Han var arvtakar til Julius Cæsar, drap Kleopatra og ein heil masse folk. Ein gong stakk han ut auga på ein av undersåttane sine fordi han trudde dei ville svika han. Då han var i grava til Aleksander den store, knekte han av nasen på liket. Alle syntest riket til Aleksander den store var svært, men Augustus sitt hadde ingen grenser. Og han døydde ikkje ung og uerfaren som Aleksander, men blei gamal, rik og mektig. Nett det vil eg òg, slik at alle i heile verda skal veta kven eg er. Då skal alle skjøna at eg ikkje er ein idiot som bur åleine med mor si og lever eit keisamt liv som ingen veit om, men ein som kan få til noko skikkeleg stort. Og alle skal undra seg!

Mor kjem inn og seier at dei er ute etter oss igjen.

«Mor til Ole har ringt, ho seier du har gjort noko gale», seier ho.

«Kva då?» spør eg.

«Ho seier at du har skote mot han med fyrverkeri, og at det heile er min feil fordi eg ikkje passar godt nok på deg.»

Eg legg ned boka.

«Det er ikkje sant», seier eg.

«Er det ikkje?»

Eg ser på mor.

«Trur du eg har gjort det?»

Mor ristar på hovudet. «Nei, nei. Eg nekta å tru det då dei ringde. Ho har ikkje skjøna kor god du er! Alltid har folk her køyrt kampanjar imot deg. Skulda deg for alt som har vore gale.»

Det mor seier, er sant. Heilt sidan me flytta hit, har dei halde på, kalla meg inn til rektor, gjeve meg kjeft, kalla mor inn på møte. Sagt at ho burde passa betre på meg, at ho ikkje gjer nok. På eitt av møta har eg til og med høyrt dei seia at ho er ei dårleg mor. Dei har alltid lagt skulda på ho eller på meg dersom det var noko uro, sjølv om det var dei som ikkje hadde styr på klassen! Læraren, rektoren, alltid hadde dei peika på det galne eg gjorde, sagt at det aldri var nokon problem før eg starta på skulen, sa at eg var omsynslaus, mobba andre, skapte negativ stemning i klassen, sette folk opp mot kvarandre, øydela ting med vilje. Musikklæraren kalla meg psykopat.

Eg veit det berre er eit ord, men eg hugsar at eg blei skremd då. Eg er då vel ikkje  psykopat?

Eg ser at mor græt.

«Det er ikkje sant noko av dette, August. Sei at det ikkje er sant!» græt ho.

Eg seier ho ikkje skal gråta.

«Dette her er ei så alvorleg skulding at eg ikkje veit om eg orkar å gå på nye møte for å ta imot det …», seier ho og græt igjen.

Så seier eg at eg er klar.

«Til kva då?»

«Til å dra», seier eg. «Det me har snakka om så mange gonger før», seier eg. «At me burde dra ein annan stad og starta på nytt.»

Mor har snakka om det mange gonger, at me burde flytta vestover, til der ho kjem ifrå.

«Men August, me har gjort det fleire gonger alt. Hjelper det? Og hugsar du kor leie me blei av heile flyttegreiene sist?»

Eg nikkar. Eg veit kva ho meiner. Det er ikkje gøy å byrja på nye skular heile tida, prøva å få nye vener, passa inn, få respekt, få andre til å lyda deg. Men samstundes: Her kan me ikkje bli verande. Ikkje no.

Mor trekker pusten. Så seier ho til slutt: «Er du klar for å dra vestover?»

Eg nikkar.

«Men det er siste gongen, August. Eg orkar snart ikkje meir.»

Eg nikkar igjen og seier: «Ja, det må bli siste gongen me gjer det. Men då må du også slutta, mor. Med alt!»

«Eg skal det.»

«Meiner du det?»

Eg ser på ho, lurar på om det er sant, det ho seier. For eg har høyrt ho seia dette mange gonger før.

Mor stryk meg over hovudet.

«Eg meiner det, August. Eg er så lei av det, eg òg, av å halda maska og skjula ting heile tida. Det er ikkje bra for meg!»

Så går ho på rommet sitt, hentar fram skrinet, opnar det. Eg ser sint på ho då ho viser meg plastposane med grønt toppskot og klumpane med brun, seig hasj.

«No skal eg kasta alt saman. Berre sjå!» seier ho, tek ut posane og seier eg skal bli med ho på badet.

Ho ber meg om å opna dolokket, og eg ser at ho opnar posane og heller alt saman nedi. Dei brune klumpane søkk ned i botnen, og toppskotet blir flytande som gras på vatnet. Så skyl ho alt saman ned, til det forsvinn til ein eim av ferskkutta grantre.

Mor ler, frynsete, med gråt i halsen.

«No blir det nye tider for oss begge», seier ho så og tørkar seg under nasen.

Eg nikkar.

«Nye tider», seier eg.

«For du skal òg slutta med tullet ditt no, ikkje sant?» seier ho.

Eg nikkar. Eg lovar at eg aldri meir skal hamna i trøbbel. Sjølv om ho alltid seier eg er god, veit ho også at mykje av det eg gjer, er gale. Men eg er vel framleis god på botnen, sjølv om eg gjer galne ting? Mor spør om eg vil ha kjeks med marshmallows.

«Kva skal me med det no? Er me ikkje nett ferdige med den slags?» seier eg.

«Ein siste gong. Så er me klare til å dra», svarar ho.

Mor plar alltid laga ein sandwich med mariekjeks og marshmallows når eg har blitt skulda for noko gale. Då eg var liten, sa ho at det var ein magisk tryllekjeks som kunne hjelpa meg å gløyma det vonde i verda. Og at når me åt dei, blei me sterke. Og eg hugsar at eg før, då eg var liten, kjende meg god igjen etter me hadde ete kjeksa. For den gongen trudde eg på det mor sa til meg, at ingenting av det eg hadde gjort, var min feil. Men no?

Eg ser på ho medan ho tygg. Ho smiler og prøver å nyta det.

«Eg trur det blir bra for oss begge, dette, August. Ei sjeleleg reinsing. Ein ny start …», seier ho, og eg vil så gjerne tru på ho, at me skal klara det denne gongen.

